Aktar minn 42,000 passiġġier użaw il-Fast Ferry fl-ewwel xahar Ritratt: Roger Azzopardi Fl-ewwel xahar mindu beda jopera s-servizz tal-Fast Ferry bejn Malta u Għawdex, użawh aktar minn 42,000 passiġġier. Dan meta saru 1,086 vjaġġ. Dan tħabbar mill-Ministru għat-Trasport, l-Infrastruttura u l-Proġetti Kapitali Ian Borg. Il-Ministru Borg qal li jidher biċ-ċar li l-proġett tal-Fast Ferry qed jikkontribwixxi b'mod effettiv ħafna fl-irkupru ekonomiku ta' pajjiżna. Qal li tajjeb li jfakkar li l-proġett tal-fast ferry hu wieħed li ma jiffukax biss fuq trasport bil-baħar iżda permezz tiegħu inkorporajna bosta servizzi oħra favur aktar mobbiltà. Dan b'referenza għal żidiet ta' rotot ġodda fosthom ir-rotta 300 li twasslek bejn it-terminal tal-fast ferry u l-Università u Mater Dei, u r-rotta X133 li twasslek mill-Valletta Bus Terminus għall-Fast Ferry. Din ix-xejra pożittiva kienet diġà bdiet tiġi rreġistrata fl-ewwel ġimgħa tal-operat hekk kif waħda mill-kumpaniji li qed tagħti dan is-servizz kienet stmat li tat servizz lil aktar minn 6,000 passiġġier. Tant huwa hekk li s-servizz kellu jżid vjaġġi addizzjonali biex seta' jlaħħaq mad-domanda qawwija. Is-servizz tal-Fast Ferry, li tnieda fl-1 ta' Ġunju, qed ikompli jtejjeb is-sistema ta' trasport bejn iż-żewġ gżejjer tant li ġie deskritt bħala servizz indispensabbli u game changer fil-ħajja tan-nies. Il-Gozo Fast Ferry Ltd u l-Virtu Ferries qed joperaw dan is-servizz u l-vjaġġ bejn iż-żewġ gżejjer jieħu madwar 45 minuta. Fost dawk li kienu laqgħu b'sodisfazzjon l-iskedi u n-nollijiet taż-żewġ operaturi kien hemm l-Assoċjazzjoni Għawdxija għat-Turiżmu (GTA) u l-Kamra tal-Kummerċ Għawdxija. Kien ġie aċċennat għall-fatt li s-servizz tal-fast ferry għandu bosta vantaġġi ambjentali fosthom li huwa servizz li jinċentiva biex in-nies jagħżlu li jivvjaġġaw inqas bil-karozza tagħhom. Fit-tnedija ta' dan is-servizz, il-Prim Ministru Robert Abela kien tkellem dwar esperjenza ta' ħaddiem li spjegalu xi jfisser għalih dan is-servizz. Qal li dan il-ħaddiem Għawdxi se jkun qiegħed jirbaħ jew jiffranka sagħtejn kuljum li f'ġimgħa jfissru 10 sigħat u 500 siegħa f'perjodu ta' sena.